അച്ഛനെയും മകളെയും മോഷ്ടാക്കളാക്കി ചിത്രീകരിക്കാന് ശ്രമിച്ച സംഭവം പൊലീസ് ഉദ്യോഗസ്ഥയെ പെരുമാറ്റ പരിശീലനത്തിന് അയക്കും തിരുവനന്തപുരത്ത് അച്ഛനെയും മകളെയും മോഷ്ടാക്കളാക്കി ചിത്രീകരിക്കാന് ശ്രമിച്ചെന്ന പരാതിയില് ആരോപണ വിധേയായ വനിതാ സിവില് പൊലീസ് ഓഫീസര് രജിതയെ 15 ദിവസത്തെ പെരുമാറ്റ പരിശീലനത്തിന് അയക്കാന് തീരുമാനം.മൊബൈല് ഫോണ് കാണാതായപ്പോള് വ്യക്തത വരുത്തിയ ശേഷമായിരുന്നു മറ്റുള്ളവരോട് ചോദിക്കേണ്ടിയിരുന്നത്. മൊബൈല് ഫോണ് വാഹനത്തില് കണ്ടെത്തിയപ്പോള് ക്ഷമ ചോദിക്കാതിരുന്നതും വീഴ്ചയെന്നാണ് വിലയിരുത്തല്.നേരത്തെ രജിതയെ അന്വേഷണവിധേയമായി കൊല്ലത്തേക്ക് സ്ഥലംമാറ്റിയിരുന്നു.കഴിഞ്ഞ ദിവസം ആറ്റിങ്ങലിലാണ് പരാതിക്ക് ആസ്പദമായ സംഭവം. ഐ.എസ്.ആര്.ഒയുടെ ഭീമന് വാഹനം വരുന്നത് കാണാന് എത്തിയതായിരുന്നു തോന്നയ്ക്കല് സ്വദേശി ജയചന്ദ്രനും മൂന്നാം ക്ലാസുകാരിയായ മകളും. ഇവര് നില്ക്കുന്നതിന് സമീപത്തായി പിങ്ക് പൊലീസിന്റെ വാഹനവും പാര്ക്ക് ചെയ്തിരുന്നു. ഇതിനിടെ മൊബൈല് മോഷ്ടിച്ചെന്ന് ആരോപിച്ച് പിങ്ക് പൊലീസ് ഉദ്യോഗസ്ഥ തന്നോടും മകളോടും മോശമായി പെരുമാറിയെന്ന് ജയചന്ദ്രന് പറയുന്നു. ഇതിനിടെ പ്രദേശത്തുണ്ടായിരുന്നവരും വിഷയത്തില് ഇടപെട്ടു. മൊബൈല് ഫോണ് പിന്നീട് പൊലീസ് വാഹനത്തില് നിന്നും കണ്ടെത്തി.സംഭവത്തില് രഹസ്യാന്വേഷണ വിഭാഗമടക്കം അന്വേഷണം നടത്തി പൊലീസിന് റിപ്പോര്ട്ട് നല്കിയിരുന്നു. അന്വേഷണവിധേയമായാണ് സ്ഥലംമാറ്റം നല്കിയിരിക്കുന്നത്. നേരത്തെ തന്നെ കുട്ടിയുടെ ബന്ധുക്കള് ബാലാവകാശ കമ്മീഷനടക്കം പരാതി നല്കിയിരുന്നു. പരാതിയില് ബാലാവകാശ കമ്മീഷന് റിപ്പോര്ട്ട് തേടിയിട്ടുണ്ട്..